ธสน.ประกันส่งออก1.4หมื่นล.
ธสน.เร่งรับทำประกันความเสี่ยงให้ลูกค้าแบงก์พาณิชย์ ตั้งเป้าโตปีนี้กว่า 1.4 หมื่นล้าน
2 ก.พ. 2560

ธสน.เร่งรับทำประกันความเสี่ยงให้ลูกค้าแบงก์พาณิชย์ ตั้งเป้าโตปีนี้กว่า 1.4 หมื่นล้าน     นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ในปี 2560 ธสน.จะเน้นการทำประกันการส่งออก ตั้งเป้าเพิ่มยอดคงค้างจาก 5.6 หมื่นล้านบาท จะเพิ่มเป็น 7 หมื่นล้านบาท หรือเพิ่มขึ้นกว่า 1.4 หมื่นล้านบาท โดยจะขยายการทำประกัน สินเชื่อให้กับลูกค้าที่ขอสินเชื่อจากธนาคารพาณิชย์สามารถมาใช้บริการค้ำประกันสินเชื่อจาก ธสน.ได้ ทั้งการประกันการชำระเงิน และการประกันความเสี่ยงจากการเมือง ถือเป็นการรองรับจากมติคณะรัฐมนตรี ที่เห็นชอบแก้ไขร่าง พ.ร.บ.ธนาคารเพื่อการส่งออกและนำเข้าแห่งประเทศไทย  พ.ศ. 2536 ที่ให้ธนาคารขยายขอบเขตในการรับประกันความเสี่ยงในการลงทุนในต่างประเทศให้แก่ผู้ลงทุนที่ไม่ได้ขอสินเชื่อจากธนาคาร รวมทั้งให้ธนาคารรับประกันต่อและรับประกันต่อรับประกันร่วม หรือเป็นนายหน้ารับประกัน
นอกจากนี้ จะเพิ่มบทบาทเรื่องการให้สินเชื่อเพื่อการลงทุน ให้มีสัดส่วนเพิ่มเป็น 15% ของยอดสินเชื่อ ซึ่งที่ผ่านมา ธสน.พยายามสนับสนุนลูกค้าให้ย้ายฐานการผลิตไปยังต่างประเทศ โดยเฉพาะประเทศในกลุ่มซีแอลเอ็มวี และตลาดเกิดใหม่
สำหรับเป้าหมายในปี 2560 คาดว่าจะมีสินเชื่อคงค้างที่ 8.5 หมื่นล้านบาท เพิ่มจากปี 2559 ที่มียอดสินเชื่อคงค้างที่ 7.8 หมื่นล้านบาท และในปี 2561 ตั้งเป้าหมายมีสินเชื่อคงค้าง 1 แสนล้านบาท โดยในอีก 10 ปี ข้างหน้าต้องการเป็นสถาบันการเงินเฉพาะกิจชั้นนำระดับโลก ที่มียอดสินเชื่อคงค้างไม่น้อยกว่า 3.84 แสนล้านบาท ส่วนหนี้ที่ไม่ก่อให้เกิดรายได้ (เอ็นพีแอล) ในปี 2559 อยู่ที่ 2,900 ล้านบาท คิดเป็น 3.57% ของยอดสินเชื่อรวม มีการกันสำรองไว้ถึง 255.8% ซึ่งในปี 2559 มีกำไรสุทธิ 1,304 ล้านบาท
นายพิศิษฐ์ กล่าวต่อว่า ในปี 2560 ธสน.จะดำเนินงานตามแผนแม่บท 10 ปี (ปี 2560-2570) ขับเคลื่อนยุทธศาสตร์การค้าและการลงทุนระหว่างประเทศของไทยสอดคล้องกับ Thailand 4.0 แผนยุทธศาสตร์ 20 ปีของประเทศ และแผนพัฒนาเศรษฐกิจและสังคมแห่งชาติฉบับที่ 12 (ปี 2560-2564) ใน 6 ด้านคือ การส่งเสริมการค้าและการลงทุน การเป็นที่ปรึกษาและสนับสนุนทางการเงินให้แก่โครงการลงทุนของรัฐและเอกชนไทยในต่างประเทศ  การขยายตลาดรับประกันการส่งออกและลงทุน  การสนับสนุนด้านความรู้และการเงินให้เอสเอ็มอี  รวมทั้งการพัฒนาบุคลากรรุ่นใหม่